R. Madej, poslanec: (2004-12-09):
Ústavnoprávny výbor ako gestorský výbor k vládnemu návrhu zákona o rodine podáva Národnej rade Slovenskej republiky podľa § 79 ods. 1 zákona o rokovacom poriadku spoločnú správu výborov Národnej rady Slovenskej republiky. Národná rada Slovenskej republiky uznesením z 8. septembra 2004 č. 1157 pridelila vládny návrh zákona o rodine týmto výborom: Ústavnoprávnemu výboru Národnej rady, Výboru Národnej rady Slovenskej republiky pre sociálne veci a bývanie a Výboru Národnej rady Slovenskej republiky pre ľudské práva, národnosti a postavenie žien. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Vládny návrh zákona o rodine a o zmene a doplnení niektorých zákonov odporúčali Národnej rade Slovenskej republiky schváliť tieto výbory: výbor pre sociálne veci a bývanie uznesením č. 307 zo 16. novembra 2004 a Výbor Národnej rady Slovenskej republiky pre ľudské práva, národnosti a postavenie žien uznesením č. 259 z 23. novembra 2004. Ústavnoprávny výbor Národnej rady Slovenskej republiky rokoval o vládnom návrhu zákona 18. novembra 2004. Neprijal platné uznesenie, keďže návrh odporúča Národnej rade návrh zákona schváliť. Tento návrh nezískal podporu potrebnej nadpolovičnej väčšiny prítomných poslancov. Z uznesení výborov Národnej rady Slovenskej republiky uvedených pod bodom III tejto správy vyplýva 54 pozmeňujúcich a doplňujúcich návrhov, ktoré sú uvedené v písomnom vyhotovení spoločnej správy. Gestorský výbor odporúča hlasovať spoločne o pozmeňujúcich a doplňujúcich návrhoch uvedených pod bodmi 1, 2, 3, 4, 5, 8, 9, 10, 11, 14, 21, 24, 27, 32 a 34 a tieto body odporúča gestorský výbor spoločne neschváliť. K pozmeňujúcim a doplňujúcim návrhom pod bodmi 6, 7, 12, 13, 15, 16, 17, 18, 19, 20, 22, 23, 25, 26, 28, 29, 30, 31, 33, 34, 35, 36 až 40, 41, 42, 44, 45, 46 až 49, 51 až 53 a 54, k týmto bodom uvedeným v spoločnej správe gestorský výbor nezaujal stanovisko. Gestorský výbor na základe stanovísk výborov k vládnemu návrhu zákona o rodine a o zmene a doplnení niektorých zákonov vyjadrených v ich uzneseniach uvedených pod bodom III tejto spoločnej správy a stanovísk poslancov gestorského výboru vyjadrených v rozprave k tomuto návrhu zákona podľa § 79 ods. 4 písm. f) a § 83 zákona Národnej rady Slovenskej republiky o rokovacom poriadku odporúča Národnej rade Slovenskej republiky vládny návrh zákona o rodine a o zmene a doplnení niektorých zákonov schváliť v znení schválených pozmeňujúcich a doplňujúcich návrhov. Spoločná správa výborov Národnej rady Slovenskej republiky o prerokovaní vládneho návrhu zákona o rodine a o zmene a doplnení niektorých zákonov vo výboroch Národnej rady Slovenskej republiky v druhom čítaní bola schválená uznesením Ústavnoprávneho výboru Národnej rady Slovenskej republiky z 29. novembra 2004 pod č. 719. Týmto uznesením výbor zároveň poveril spravodajcu predložiť návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky. Pán predsedajúci, skončil som. Prosím, otvorte rozpravu a súčasne sa hlásim ako prvý do rozpravy.